**MEDIJSKA PRAKSA PRAVILA PONAŠANJA**

1. Obraćajte se drugima, onako kako želite da se drugi obraćaju vama. Pretpostavka je da svi želimo poštovanje, uvažavanje i kolegijalnost.
2. Čekajte svoj red, slušajte drugu/drugoga, ne ulijećite drugoj/drugome u riječ, ne prekidajte, ne pričajte dok neko govori, budite svjesni onih koji su socijalno manje nametljivi, pokušavajte stvoriti atmosferu gdje se svi osjećaju jednako vrijednim.
3. Ne morate se slagati s mišljenjem druge osobe, ali uvažavajte ga – neslaganje ne znači natjecanje i dokazivanje - diskusija je dobrodošla i može biti žestoka, ali uvijek poštujte mišljenje i stav drugih.
4. Budite svjesni drugih – ne monopolizirajte diskusiju. Budite svjesni svojih privilegija.
5. Svi imate različita iskustva, znanja i ukuse. Svi smo jako osjetljivi na svoje radove i svoje ideje. Kada komentiramo radove držite na umu da je konstruktivna kritika najbolji način za učenje i razvijanje. Dobro je pravilo uvijek istaknuti nešto što vam se čini da je uspješno u radu, i nešto što biste vi drugačije napravili. Argumentirajte svoje mišljenje. Na početku možda nećete znati obrazložiti svoj stav, ali pokušajte se odmaknuti od ‘sviđa mi se/ne sviđa mi se’.
6. Ako nešto ne razumijete - pitajte. Nema glupih pitanja.
7. Bilo koji tip diskriminacije je apsolutno nephrihvatljiv – po svim kategorijama rod, seksualnost, rasa, nacionalnost, dob, socijalni status, vjera, invalidnost.
8. Ukoliko vas neka vrsta izlaganja, javnog predstavljanja užasava, ili patite od anksioznosti javite se nastavnici/nastavniku i naći ćemo drugo rješenje / pismeno, virtuelno, jedan na jedan.... Diskusija i prezentacije jesu veliki dio naše nastave, trudimo se napraviti atmosferu u kojoj se svi osjećaju sigurno...

**KAŠNJENJE I MOBITELI**

Nema kašnjenja na nastavu, nema mobitela na nastavi, osim za nastavne zadatke.

**IZGOVORI**

Nekako se često događa da baš prije zadanog roka zakaže kompjuter, izgubi se usb, printer ne radi, itd. – tehnologija je jako temperamentalna, računajte na to i pripremite zadatke na vrijeme.

Prebacivanje odgovornosti na nekog ili nešto drugo – mama, tata, brat, sestra, dečko, cura, politička situacija, vanzemaljci – odgovornost je **vaša**.

U toku studija redovito ćemo organizirati posjete izložbama, vodstva po izložbama, posjete od gostujućih umjetnika - ovo se često događa izvan rasporeda/satnice. Držite na umu da su za te prilike umjetnici, kustosi, povjesničari umjetnosti odvojili svoje vrijeme za vas – od vas očekujemo da prisustvujete, da dođete na vrijeme i da poštujete vrijeme drugih.

Ukoliko niste uspjeli napraviti zadatak, vaša je odgovornost to nadoknaditi. Ukoliko počinjete zaostajati s radom, zadacima, projektima, dođite porazgovarati na vrijeme, inače ćete izgubiti pravo na potpis i morati ponavljati kolegij sljedeće godine.